《晁叔用得古镜二一以遗法一上人澄澈可爱底水隐然蜃楼突起又作杯渡禅师像》
宋代·吕本中

晁郎高居卧冰雪，得此悬空两秋月。已将屋角倒魑魅，更与人间洗炎热。

一月团团如扇面，一月菱花光掣电。怜君囊中一物无，意欲分君托方便。

菱花入袖世莫识，空堂夜留疏雨滴。天生宝气有期会，复恐藏去终无益。

君行万里寻剑术，山精唤君君莫出。寒泉百尺傍枮树，狡兔九月投霜鹘。

未须潘谓苦哦诗，或自苏公识神物。下有禅和不笑人，须君一照蛟龙窟。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。